Folketing
2000-10-11

»Vil ministeren i fortsættelse af sit svar af 20. september d.å. til Folketingets Socialudvalg på spørgsmål nr. 172 (Folketingssamlingen 1999-2000, Alm. Del - bilag 841 og bilag 912) redegøre for, hvor mange af de yderligere 11 sikrede pladser til kriminelle unge der skulle etableres som led i udmøntningen af voldspakken fra 1997, som på indeværende tidspunkt reelt er oprettet og, i det tilfælde alle pladser endnu ikke er oprettet, oplyse, hvornår dette forventes sket, og vil ministeren oplyse de økonomiske konsekvenser af en forøgelse af det samlede antal sikrede pladser med 20 til i alt 73, når det dels forudsættes, at de nye pladser skal indrettes på en sådan måde, at de kan modtage unge kriminelle til såvel afsoning som i varetægtssurrogat, og dels forudsættes, at der skal etableres pladser i samtlige landets amter, og at alle pladser skal indrettes på en sådan måde, at de kan modtage unge til såvel afsoning som i varetægtssurrogat?« Begrundelse Som led i Voldspakken fra 1997 forudsattes antallet af sikrede pladser udvidet med 11 pladser fra 42 til i alt 53. Spørgeren er af den opfattelse, at disse pladser er en afgørende forudsætning for, at Danmark kan leve op til FN's børnekonventions krav om, at børn/unge ikke frihedsberøves sammen med andre kriminelle, og mener i øvrigt med baggrund i, at ca. 50 unge sad til afsoning i almindelige fængsler og ca. 100 var varetægtsfængslet sammen med voksne kriminelle i kortere eller længere tid i 1998, at 53 sikrede pladser ikke vil være tilstrækkeligt.